
	Informatīvais ziņojums
Par pieejamu cenu īres dzīvokļu attīstības programmu
	Priekšlikums
LPS ir izskatījusi informatīvo ziņojumu “Par pieejamu cenu īres dzīvokļu attīstības programmu” un nosūta Jums Rīgas valstspilsētas pašvaldības Mājokļu un vides departamenta viedokli. 
1. Informatīvajā ziņojumā daudzviet ir norādīts, ka zemu un pieejamu cenu īres dzīvokļu trūkuma jautājums pēdējos gados tika risināts vairākkārtēji, mēģinot rast visefektīvāko risinājumu, taču tas joprojām ir neatrisināts Pierīgas un reģionu pašvaldībās. Lūdzam informatīvajā ziņojumā, piemēram, sadaļā “Situācijas apraksts” norādīt, ka zemu un pieejamu cenu īres dzīvokļu trūkums ir neatrisināts arī Rīgā, ņemot vērā, ka Rīga ilgstoši ir bijusi izslēgta no atbalsta saņēmēju loka, kas var pretendēt atbalsta saņemšanu zemu un pieejamu cenu īres dzīvokļu būvniecībai. Norādām, ka informatīvā ziņojuma secinājumu sadaļā ietverta arī Rīga kā teritorija, kurā ieviešams atbalsta instruments zemu un pieejamu cenu īres dzīvokļu būvniecībai.
2. Aicinām informatīvā ziņojuma ietvaros skaidrot principus “Pašvaldības subsīdija īres maksai”, kā pašvaldība to varēs realizēt praktiski – proti, vai šī subsīdija attieksies uz katru konkrēto īrnieku jeb tiks maksāta kopumā par attiecīgo nekustamo īpašumu.
3. Rīgas valstspilsētas pašvaldība informē, ka problemātiku par zemas cenas īres dzīvokļu nepieciešamību Rīgā, apliecina arī “Rīgas valstspilsētas mājokļu politikas pamatnostādnes 2024.-2030.gadam”, turklāt, šis vidēja termiņa mājokļu jomas politikas plānošanas dokuments apliecina arī to, ka Rīgas valstspilsētas pašvaldībā ir nepieciešams piesaistīt speciālistus (ziņojumā norādītais skaits – 2300 speciālisti), kas nodarbināti pašvaldībai svarīgu funkciju veikšanai un viens no atbalsta instrumentiem tiek paredzēts pašvaldības atbalstīts mājoklis, proti, pašvaldības piedāvāts zemas un pieejamas cenas īres dzīvoklis.

